སྤྱིར་བཏང་དགོན་པ་ཟེར་བ་ནི།རབ་བྱུང་བ་མང་པོ་ཕྱོགས་གཅིག་ཏུ་འདུས་ནས་ཚོགས་པ་ཞིག་རེད།དེ་ལྟ་བུའི་ཚོགས་པ་ཞིག་བཟོ་དགོས་པའི་རྒྱུ་མཚན་ནི།ཐོས་བསམ་སྒོམ་གསུམ་དང་།འཆད་རྩོད་རྩོམ་གསུམ་ཡག་པོ་ཡོང་བའི་ཆེད་དུ་རེད།གལ་སྲིད་དེ་ལྟ་བུའི་འཆད་ཉན་ཡག་པོ་ཞིག་མེད་ན་དགོན་པ་འཛུགས་པའི་དགོས་པ་ཡོད་མ་རེད།སངས་རྒྱས་ཀྱི་བསྟན་པ་འཛིན་པ་ལ།ཐོས་བསམ་སྒོམ་གསུམ་དང་འཆད་རྩོད་རྩོམ་གསུམ་བྱས་ནས་འཛིན་དགོས་པ་རེད།མ་གཏོགས་སྐུ་གསུང་ཐུགས་རྟེན་ཅི་འདྲའི་མང་པོ་ཡོད་ནའང་སངས་རྒྱས་ཀྱི་བསྟན་པ་འཛིན་པའི་གོ་ཆོད་མ་རེད།གལ་སྲིད་ས་གནས་དེར་སྐུ་གསུང་ཐུགས་རྟེན་ཡོད་པ་ཙམ་གྱིས་སངས་རྒྱས་ཀྱི་བསྟན་པ་དར་ཡོད་པ་ཡིན་ན།ལྷ་སའི་བར་སྐོར་ནང་ལ་སྐུ་གསུང་ཐུགས་རྟེན་མང་པོ་ཡོད་པ་རེད།མ་ཟད།ཟི་ལིང་གི་བོད་མིའི་ཚོང་རའི་ནང་དུ་སྐུ་གསུང་ཐུགས་རྟེན་སྒོར་མོ་ཁྲི་སྟོང་ཕྲག་མང་པོའི་རིན་ཡོད་པ་རེད།དེར་མ་ཟད།དགྱ་ནག་སི་ཁྲིན་ཞིང་ཆེན་གྱི་བོད་མའི་ཚོང་རའི་ནང་དུ་སྐུ་གསུང་ཐུགས་རྟེན་སྒོར་མོ་ཁྲི་འབུམ་ཐེར་མང་པོའི་རིན་ཡོད་པ་རེད།ཡིན་ནའང་དེར་སངས་རྒྱས་ཀྱི་བསྟན་པ་དར་ཟེར་རྒྱུ་མ་རེད།དེའི་རྒྱུ་མཚན་ནི་དེར་ནང་ཆོས་ལ་སློབ་གཉེར་བྱེད་མཁན་མེད་པའི་དབང་གིས་རེད།